b'\n_START_ARTICLE_\nFerdinand Porsche\n_START_SECTION_\nInf\xc3\xa0ncia\n_START_PARAGRAPH_\nPorsche fou un nen preco\xc3\xa7, s\'interessa profundament molt aviat per la t\xc3\xa8cnica i pels treballs d\'electricitat (que encara eren esbossos) que havia fet Thomas Edison. El seu pare, Anton, un llauner, no veu gaire b\xc3\xa9 els gustos del seu fill i desitja que segueixi el negoci familiar. Aix\xc3\xb2 no obstant, com que havia constru\xc3\xaft un generador el\xc3\xa8ctric al soterrani de casa, son pare queda fascinat pel talent del seu fill i decideix que marxi a Viena a trobar-hi sort.\n_START_SECTION_\nPrimers anys\n_START_PARAGRAPH_\nHavent acabat els estudis a l\'escola professional de Liberec, l\'Escola T\xc3\xa8cnica Imperial, Ferdinand Porsche s\'instal\xc2\xb7la a Viena i desitja matricular-se a la universitat. Tanmateix, no pot pagar la matr\xc3\xadcula i segueix clandestinament classes a l\'escola d\'ensenyament t\xc3\xa8cnic superior de Viena. Finalment Ferdinand apr\xc3\xa8n autodid\xc3\xa0cticament la majoria dels seus coneixements sobre mec\xc3\xa0nica. Mai no va tenir cap altra formaci\xc3\xb3 d\'enginyeria m\xc3\xa9s enll\xc3\xa0 d\'aquesta activitat d\'auditor lliure._NEWLINE_Li interessava for\xc3\xa7a l\'autom\xc3\xb2bil, i el contracta la manufactura imperial de carrosses Jakob Lohner & Co (Hofwagenfabrik), de Jacob Lohner, un fabricant de cotxes per a l\'emperador d\'\xc3\x80ustria i els reis de Noruega, Su\xc3\xa8cia i Romania, que obr\xc3\xad el 1898 una secci\xc3\xb3 de producci\xc3\xb3 de motors el\xc3\xa8ctrics. Va representar aquesta empresa a l\'Exposici\xc3\xb3 Universal de Par\xc3\xads de 1900, i guanya un premi gr\xc3\xa0cies a un cotxe de tracci\xc3\xb3 el\xc3\xa8ctrica que arribava als 40 km/h. Aquestes primeres realitzacions duien a terme un sistema Lohner-Porsche. Era un cotxe de tipus hipom\xc3\xb2bil equipat amb dos motors el\xc3\xa8ctrics instal\xc2\xb7lats sobre l\'eix al davant i alimentats per bateries. La bogia d\'eixos s\'havia est\xc3\xa8s a una transmissi\xc3\xb3 integral tot instal\xc2\xb7lant dos motors el\xc3\xa8ctrics suplementaris sobre les rodes del darrere. E.W. Hart, el 1900, fou el primer comprador d\'aquest cotxe presentat al sal\xc3\xb3 de Par\xc3\xads el desembre amb el nom de Sempre content._NEWLINE_Finalment fabricat per conc\xc3\xb3rrer i establir nous r\xc3\xa8cords, els 1.800 kg de bateries de plom necess\xc3\xa0ries per a la propulsi\xc3\xb3 il\xc2\xb7lustraven els l\xc3\xadmits d\'aquesta concepci\xc3\xb3. Tot i que aquest cotxe havia establert un r\xc3\xa8cord de velocitat, el pes del material de les bateries impedien de tirar endavant la idea.\n_START_SECTION_\nAustro-Daimler i Porsche\n_START_PARAGRAPH_\nLa seva reputaci\xc3\xb3 no deixava de cr\xc3\xa9ixer, Ferdinand Porsche va ser reclutat el 1906 per Austro-Daimler com a dissenyador gr\xc3\xa0fic cap. La creaci\xc3\xb3 m\xc3\xa9s coneguda de Porsche a Austro-Daimler fou el "Prince Henry". Fou nomenat director general de l\'empresa durant la Primera Guerra Mundial i desenvolupa tractors destinats a treure els canons al terreny de trinxeres. El 1923 treballa a Daimler Motoren Gesellschaft. A totes dues societats continua dissenyant cotxes de curses que guanyen cada cop m\xc3\xa9s vict\xc3\xb2ries._NEWLINE_El 1926 Daimler Motoren Gesellschaft i Benz & Cie es fusionaren en Daimler-Benz, i produ\xc3\xafren els primers models amb el nom de Mercedes-Benz. El concepte de Porsche d\'un cotxe petit, un Mercedes-Benz lleuger, no va agradar gaire al consell d\'administraci\xc3\xb3 de Daimler-Benz. Se\'n va el 1929 per anar a Steyr, per\xc3\xb2 durant la Gran depressi\xc3\xb3 Steyr queda en la ru\xc3\xafna i Porsche a l\'atur._NEWLINE_El 1931 funda la seva pr\xc3\xb2pia empresa, ja instal\xc2\xb7lat a Stuttgart: Dr. Ing. h.c. F. Porsche GmbH, Konstruktionen und Beratungen f\xc3\xbcr Motoren und Fahrzeugbau; de construcci\xc3\xb3 de motors i de cotxes. Recluta alguns dels seus vells coneguts (Karl Rabe, Erwin Komenda, Franz Xaver Reimspiess) i hi incorpora tamb\xc3\xa9 el seu fill, Ferry Porsche. Els afers anaven for\xc3\xa7a b\xc3\xa9 i Porsche comen\xc3\xa7a a pensar a construir el seu propi cotxe, el concepte de cotxe petit que sempre havia imaginat. Uns anys despr\xc3\xa9s, Z\xc3\xbcndapp decideix apadrinar el projecte, per\xc3\xb2 perd tot l\'inter\xc3\xa8s despr\xc3\xa9s de l\'\xc3\xa8xit en les motos. NSU Motorenwerke AG repr\xc3\xa8n de seguida l\'apadrinatge, per\xc3\xb2 tamb\xc3\xa9 perd l\'inter\xc3\xa8s a causa de l\'alt cost en eines. Despr\xc3\xa9s d\'aquests dos contratemps, ning\xc3\xba no sembla disposat a interessar-se pel projecte fins que Adolf Hitler decideix motoritzar la naci\xc3\xb3 i que cada alemany havia de tenir el seu propi cotxe o tractor per al futur.\n_START_SECTION_\nSegona Guerra Mundial\n_START_PARAGRAPH_\nDespr\xc3\xa9s dels \xc3\xa8xits en la competici\xc3\xb3 automobil\xc3\xadstica, Porsche fascina Hitler, que desitja aleshores democratitzar el cotxe i fer-lo objecte de propaganda. La tardor de 1933 Ferdinand Porsche respon a la trucada de l\'oferta del F\xc3\xbchrer que exigeix del futur Volkswagen (el cotxe del poble) els criteris t\xc3\xa8cnics precisos: el cotxe havia de transportar quatre persones a 100 km/h i consumir menys de 8 litres als 100 km. Quant al preu, Hitler digu\xc3\xa9 a Porsche: \xc2\xabNo importa el preu, doctor Porsche. No importa el preu mentre sigui menys de 1.000 marcs!\xc2\xbb. Porsche comen\xc3\xa7a a treballar-hi a partir del 1934._NEWLINE_Fou enviat als Estats Units per estudiar els m\xc3\xa8todes de treball de Ford i de General Motors. Recluta enginyers germanoamericans i queda fascinat pels nous m\xc3\xa8todes de producci\xc3\xb3 que permetien augmentar la productivitat. Despr\xc3\xa9s de la presentaci\xc3\xb3 de tres prototips el 12 d\'octubre de 1936, l\'enginyer proposa el 1938 la versi\xc3\xb3 definitiva del seu vehicle al F\xc3\xbchrer, que l\'anomen\xc3\xa0 KdF-Wagen. Aquest primer KdF-Wagen fou batejat Volkswagen, el cotxe (Wagen), del poble (Volk) despr\xc3\xa9s de la guerra. Quan va comen\xc3\xa7ar a importar-se a Fran\xc3\xa7a va rebre el nom d\'Escarabat. Per produir el vehicle, Porsche obt\xc3\xa9 la construcci\xc3\xb3 d\'una f\xc3\xa0brica a Wolfsburg. No obstant aix\xc3\xb2, durant la guerra nom\xc3\xa9s 1.100 KdF-Wagen foren produ\xc3\xafts comparat amb els 65.000 exemplars d\'una versi\xc3\xb3 militar, el K\xc3\xbcbelwagen._NEWLINE_Paral\xc2\xb7lelament els cotxes de curses que desenvolup\xc3\xa0 per a Auto-Union encara seguien guanyant un gran nombre de vict\xc3\xb2ries. El Silberpfeil (la fletxa de plata) pilotat per Bernd Rosemeyer s\'il\xc2\xb7lustrava a totes les curses, com per exemple la Vanderbilt Cup als Estats Units el 1937.'